b'\n_START_ARTICLE_\nTeger\n_START_SECTION_\nUtseende\n_START_PARAGRAPH_\nTeger skiller seg fra blant annet fra andre insekter som biller p\xc3\xa5 munnen. Biller har kjever, mens teger har en snabelformet munn for \xc3\xa5 suge opp f\xc3\xb8den. Snabelen best\xc3\xa5r av fem ledd, n\xc3\xa5r den ikke er i bruk ligger den vanligvis bakover under kroppen. Hos enkelte grupper teger finnes det en fordypning under brystet, mellom framhoftene, til snabelen. Mange av artene har vinger, mens noen er \xc2\xabvingel\xc3\xb8se\xc2\xbb. Mellom vingene, ved vingeroten er det et scutellum, et trekantet omr\xc3\xa5de._NEWLINE_De har stor variasjon i utseende, fra kortbeinte til langbeinte, store og brede eller lange og slanke. Enkelte arter er farget i klare framtredende farger, mens andre er n\xc3\xb8ytralt farget og skiller seg ikke ut fra omgivelsene. Rovtegene er vanligvis godt kamuflert, noe som er viktig ettersom de jakter p\xc3\xa5 byttedyr ved \xc3\xa5 krype rundt.\n_START_SECTION_\nLevevis\n_START_PARAGRAPH_\nDe finnes p\xc3\xa5 mange ulike leveomr\xc3\xa5der (habitater). Noen lever i vann som buk- og ryggsv\xc3\xb8mmerne. Andre p\xc3\xa5 vannoverflaten som vannl\xc3\xb8perne.  Men de fleste lever p\xc3\xa5 jordoverflaten, p\xc3\xa5 planter og tr\xc3\xa6r, og de fleste er plantesugere. _NEWLINE_Noen arter er rovdyr og lever av andre mindre dyr, som de fanger og suger kroppsvesken ut av. Veggedyret lever av blod fra pattedyr inkludert mennesker. Dette var et problem i Norge tidligere, men sjeldnere idag, selv om det ofte dukker opp. _NEWLINE_Teger har ufullstendig forvandling, overgang fra nyklekt larve til det voksne kj\xc3\xb8nnsmodne insektet g\xc3\xa5r gradvis gjennom flere nymfestadier.'